钦定古今图书集成/明伦汇编/官常典/第170卷 > 郭镇
## 钦定古今图书集成/明伦汇编/官常典/第170卷 > 郭镇

按《后汉书郭躬传》：“躬弟子镇，字桓锺，少修家业，辟太
尉府，再迁，延光中为尚书。及中黄门孙程诛中常侍
江京等，而立济阴王，镇率羽林士击杀卫尉阎京，以
成大功。事在《宦者传》。再迁尚书令。太傅三公奏镇冒
犯白刃，手剑贼臣，奸党殄灭，宗庙以宁，功比刘章，宜
显爵土，以励忠贞。乃封镇为定颍侯，食邑二千户，拜”
河南尹，转廷尉，免。永建四年，卒于家。诏赐冢茔地。长
子贺当嗣爵，让与小弟，时而逃去，积数年，诏大鸿胪
下州郡追之，贺不得已，乃出受封，累迁复至廷尉。及
贺卒，顺帝追思镇功，下诏赐镇谥曰“昭武侯”，贺曰“成
侯。”

班雄

按《后汉书班超传》：“和帝永元七年，封超为定远侯。十
四年九月，超卒，子雄嗣。雄累迁屯骑校尉，会叛羌寇
三辅，诏雄将五营兵屯长安，就拜京兆尹。雄卒，子始
嗣。”

霍谞

按《后汉书》本传：“霍谞，字叔智，魏郡邺人也。少为诸生，
明经。有人诬谞舅宋光于大将军梁商者，坐系洛阳
诏狱。谞时年十五，奏记于商。商高谞才志，为奏原光
罪。谞仕郡，举孝廉，迁金城太守，再迁北海相，入为尚
书郎。时梁冀秉权，谞奏其事。冀诛，封邺都亭侯。”